Канакры

Канакры́ (па-француску: Conakry) — сталіца Гвінэі, разьмешчана ў заходняй частцы краіны, на ўзьбярэжжы Атлянтычнага акіяну. Адначасова зьяўляецца сталіцай гвінэйскага рэгіёну Канакры. Колькасьць жыхароў складае каля 2 млн чалавек. Горад зьяўляецца самым буйным горадам краіны, культурным, навуковым і прамысловым цэнтрам. Тут знаходзіцца вялікі марскі порт, празь які ідзе большая частка зьнешняга гандлю краіны, міжнародны аэрапорт. Гісторыя Канакры быў заснаваны ў 1880 годзе. У 1884 годзе горад быў заваяваны французамі, і ў канцы ХІХ стагодзьдзя Канакры стаў сталіцай пратэктарату Паўднёвае Ўзьбярэжжа, а потым Францускай Гвінэі. Хуткае разьвіцьцё гораду пачалося пасьля Другой сусьветнай вайны, а асабліва пасьля атрыманьня Гвінэяй незалежнасьці ў 1958 годзе.